Bencana Stadium Kanjuruhan

Bencana Stadium Kanjuruhan berlaku semasa perlawanan bola sepak di Stadium Kanjuruhan, di Malang, Jawa Timur, Indonesia pada 1 Oktober 2022. Selepas perlawanan antara Arema FC dan Persebaya Surabaya, penyokong Arema yang kalah menceroboh padang dan merusuh, menyerang polis dan pemain Persebaya. Sebagai tindak balas, unit polis pencegah rusuhan menggunakan gas pemedih mata yang terperangkap di dalam stadium dan mencetuskan rempuhan apabila perusuh dan penyokong mula sesak nafas akibat gas tersebut. 135 orang terbunuh dalam kejadian itu, dengan ratusan lagi cedera, menjadikan ini sebagai antara insiden terburuk dalam sejarah bola sepak.

Bencana ini adalah yang kedua paling maut dalam sejarah persatuan bola sepak di seluruh dunia, selepas malapetaka Estadio Nacional 1964 di Peru yang mengorbankan 328 orang. Oleh itu, ia adalah yang paling berdarah di Asia, Indonesia, dan Hemisfera Timur.

Pada 6 Oktober 2022, Ketua Polis Indonesia Listyo Sigit Prabowo mengumumkan enam suspek: pengarah PT Liga Indonesia Baru, ketua pegawai keselamatan Arema, jawatankuasa penganjur perlawanan Arema kerana kecuaian dan tiga pegawai polis kerana menggunakan gas pemedih mata.

Latar belakang 
Hooliganisme bola sepak mempunyai catatan sejarah panjang di Indonesia, dengan berpuluh-puluh penyokong terbunuh sejak 1990-an. Kelab peminat beberapa pasukan mempunyai apa yang dipanggil "komander", dan unit polis rusuhan hadir dalam banyak perlawanan, dengan suar sering digunakan untuk menyuraikan orang ramai yang merusuh menceroboh padang. Arema FC dari Malang dan Persebaya Surabaya, kelab-kelab saingan lama, juga diberi jolokan Derbi Super Jawa Timur, dijadualkan bermain perlawanan musim biasa Liga 1 di Stadium Kanjuruhan Malang yang mempunyai kapasiti 42,000 pada 1 Oktober. Pada 2018, rusuhan di Kanjuruhan berikutan perlawanan antara Arema dan Persib Bandung mengakibatkan kematian selepas polis pencegah rusuhan menggunakan gas pemedih mata untuk menyuraikan orang ramai. Walaupun peraturan FIFA melarang penggunaan gas pemedih mata di stadium, ia digunakan oleh unit rusuhan Polisi Republik Indonesia (Polri) dalam mengawal perlawanan bola sepak.

Akibat kebimbangan keselamatan, polis telah meminta agar perlawanan diadakan lebih awal pada sebelah petang berbanding waktu asal, 8:30 malam waktu tempatan dengan 38,000 tiket, namun permintaan itu tidak diterima pegawai Liga 1, dan 42,000 tiket telah dicetak. Bagaimanapun, berikutan nasihat polis, tiket perlawanan tidak disediakan buat penyokong Persebaya.

Peristiwa 
Sepanjang perlawanan itu sendiri, keadaan keselamatan berjalan lancar, tanpa insiden besar. Selepas tamat perlawanan dengan Persebaya menang 3–2, kira-kira 3,000 orang penyokong Arema FC menceroboh padang.

Penyokong Arema, digelar Aremania, membaling objek, merosakkan kenderaan polis, dan memulakan kebakaran di stadium. Pemain Persebaya terpaksa bersembunyi di dalam kenderaan berperisai polis selama sejam sebelum meninggalkan stadium. Pihak polis bertindak balas dengan menggunakan gas pemedih mata dalam usaha menyuraikan Aremania. Keadaan bertambah buruk selepas keadaan angin sekitar memerangkap gas pemedih mata di stadium, menyebabkan penyokong Arema FC sesak nafas ketika menceroboh padang. Menurut polis, gas pemedih mata itu menyebabkan penyokong Arema bergegas ke pintu keluar tunggal, mengakibatkan rempuhan dan sesak nafas.

Sejurus selepas rusuhan itu, lobi pemain dan bilik persalinan digunakan sebagai pos pemindahan sementara, dengan pemain dan pegawai Arema membantu memindahkan mangsa yang masih berada di stadium sebelum mangsa dibawa ke hospital dengan ambulans dan trak Angkatan Darat Tentara Indonesia.

Kesan dan tindakan 
Beberapa sumber melaporkan bahawa 153 orang terbunuh dalam kejadian itu. Antara kematian yang disahkan daripada laporan polis ialah, sekurang-kurangnya, 125 penyokong Arema FC dan dua pegawai polis (Brigedier Pertama Fajar Yoyok Pujiono dan Brigadier Polis Andik Purwanto). Jumlah itu dijangka terus meningkat berikutan laporan keadaan beberapa mangsa dirawat yang semakin "merosot". Antara yang maut, 34 maut di dalam stadium, manakala selebihnya meninggal dunia ketika menerima rawatan perubatan. Pentadbiran perbandaran Malang membiayai rawatan perubatan mangsa. Bencana itu adalah yang kedua paling maut dalam sejarah bola sepak persatuan di seluruh dunia, kedua selepas bencana Estadio Nacional 1964 di Peru yang mengorbankan 328 orang. Ia juga merupakan bencana bola sepak paling maut di Asia dan Indonesia.

Akibat insiden itu, Presiden Joko Widodo kemudiannya mengarahkan persatuan itu menangguhkan semua perlawanan Liga 1 sehingga semua "penilaian penambahbaikan prosedur keselamatan" dijalankan. diikuti oleh pasukan pencari fakta bersama memutuskan bahawa semua perlawanan liga bola sepak (Liga 1, Liga 2 dan Liga 3) digantung buat sementara waktu sehingga Presiden berkata ia boleh dinormalisasi. Persatuan Sepak Bola Seluruh Indonesia (PSSI) memohon maaf atas insiden itu dan mengumumkan larangan perlawanan di tempat sendiri untuk Arema sepanjang musim ini. PSSI juga menyatakan bahawa keputusan untuk terus mengadakan perlawanan oleh PT Liga Indonesia Baru, yang merupakan penganjur perlawanan, telah dipersetujui dengan pihak berkepentingan lain bola sepak Indonesia. Selain itu, Widodo juga mengarahkan semua stadium Liga 1, 2 dan 3 diaudit sepenuhnya oleh Menteri Kerja Raya dan Perumahan Awam (PUPR) Basuki Hadimuljono.

Pada 3 Oktober 2022, dua hari selepas kejadian itu, Ketua Polis Indonesia Listyo Sigit Prabowo memecat Ketua Polis Malang, Ajun Ketua Polis Komisioner Ferli Hidayat dari tugasnya. Sembilan pegawai dari Kor Briged Bergerak Jawa Timur turut dibuang tugas.

Pada 4 Oktober 2022, seorang pegawai polis telah ditahan selama 21 hari kerana menggunakan akaun Twitter rasmi polis Srandakan Bantul di Daerah Istimewa Yogyakarta, dengan tweet "Mati!" dan "Salam kepada tentera! Hancurkan mereka!" sebagai respons kepada netizen Indonesia membincangkan penggunaan gas pemedih mata dalam kejadian itu.

Selepas kejadian itu, video menunjukkan askar Indonesia memukul dan menendang penyokong Arema muncul. Panglima Tentera Nasional Indonesia Andika Perkasa berjanji bahawa perbuatan itu tidak dianggap sebagai mempertahankan diri, dan tentera terbabit akan didakwa dengan undang-undang jenayah.

Kesahan

Kewajaran gas pemedih mata 

Pelbagai pihak mempertikai penggunaan gas pemedih mata dalam menanangi rusuhan tersebut; berdasarkan peraturan keselamatan FIFA, gas pemedih mata adalah dilarang daripada digunakan dalam kawalan perlawanan dan penyokong (sungguhpun tidak terpakai dalam perlawanan-perlawanan yang tidak diuruskan FIFA secara terus):

19(b). Tiada senjata api atau "gas kawalan khayalak" patut dibawa atau digunakan.

Wakil badan hak asasi sedunia, Amnesty International mempertikai penggunaannya, dan menyeru agar siasatan dibuat. Badan hak asasi manusia kebangsaan, Komisi Nasional Hak Asasi Manusia bercadang untuk menyiasat penggunaan gas pemedih mata oleh polis, dan masalah ini turut dikecam oleh wakil politik yang menuntut tindakan sewajarnya kepada pihak terbabit. Sementara itu, pihak Polri tempatan mempertahankan penggunaannya, dengan mengambil kira ancaman perusuh, tetapi berhasrat untuk menilai semula penggunaan gas pemedih mata.

Reaksi 
Tragedi ini mendapat reaksi daripada pelbagai pihak dalam dunia bola sepak. Presiden FIFA Gianni Infantino, menyatakan bahawa dunia bola sepak terkejut atas tragedi ini. Ia juga menyampaikan takziah terhadap mangsa terkorban dan menyatakan tragedi ini sebagai "hari yang gelap bagi semua pihak yang terlibat dalam bola sepak". Ucapan juga disampaikan oleh kelab-kelab bola sepak menerusi media sosial, termasuk Manchester United, Barcelona dan Arsenal. La Liga dan RFEF bersepakat untuk bertafakur selama seketika sebelum perlawanan sebagai bentuk penghormatan terhadap mangsa tragedi. Hal serupa juga dilakukan Eredivisie (Belanda) dalam baki lima perlawanan pada minggu kelapan kejohanan.

Di luar bidang sukan, tragedi ini juga mendapat perhatian orang-orang berkepentingan di seluruh dunia. Paus Fransiskus juga memberikan doa kepada mangsa tragedi ketika memimpin misa dari sebalik jendela menghadap ke Basilika Santo Peter di Kota Vatikan.

Rujukan 

2022 di Indonesia
2022 dalam bola sepak Indonesia
Rusuhan sukan
Bencana stadium
Bencana 2022 di Indonesia
Rusuhan dan kekacauan awam di Indonesia